*eelnõu*

RAASIKU VALLAVALITSUS

KORRALDUS

Aruküla .... august 2023. a nr …

**Projekteerimistingimuste määramine Peningi-Raasiku kergliiklustee rajamiseks 11310 Aruvalla-Jägala mnt äärde Peningist kuni Kivisilla kinnistuni Tõhelgi külas ning Raasiku alevikus Silla tee kinnistust kuni Raasiku raudteejaamani**

13.02.2023. a istungil otsustas Raasiku Vallavolikogu 2023.a lisaeelarve kinnitamisega alustada toiminguid Peningi-Raasiku kergliiklustee rajamiseks (Raasikul kuni Tallinna mnt ja Jägala mnt ristmikuni). Raasiku Vallavalitsuse teehoiu komisjoni 19.04.2023. a koosolekul otsustati jagada Peningi-Raasiku kergliiklustee projekteerimine kolme etappi. I etapp: Peningi küla - Raasiku raudteejaam (Peningi külast piki riigile kuuluvat 11310 Aruvalla-Jägala tee äärt, edasi mööda Vana-Postijaama, Jõe, Silla ja Mooni tänavat ning piki Raasiku raudteejaama katastriüksust Raasiku raudteejaamani). II etapp: Raasiku raudteejaamast Tallinna mnt ja Jägala mnt ristmikuni (Raasiku raudteejaamast Meierei tn-le, piki riigile kuuluvat 11310 Aruvalla-Jägala maanteed kuni Tallinna mnt (11316 Raasiku jaama tee) ristmikuni). III etapp: Raasiku alevikus Vana-Postijaama tänavalt kuni Meierei tänavani piki riigile kuuluvat 11310 Aruvalla-Jägala maanteed.

Käesolevad projekteerimistingimused käsitlevad kergliiklustee esimese etapi rajamist, välja arvatud lõigus, kus on kergliiklustee ehitamiseks kehtivad projekteerimistingimused ja detailplaneering juba olemas:

* Raasiku Vallavalitsuse 10.10.2022. a korraldus nr 392 “Projekteerimistingimuste määramine kergliiklustee rajamiseks Raasiku alevikus Vana-Postijaama tänavale ja Jõe tänavale (Aiandi teest kuni Silla teeni);
* Raasiku Vallavalitsuse 10.01.2022.a korraldus nr 19 “Projekteerimistingimuste määramine Silla tee jalakäijate silla rekonstrueerimisprojekti koostamiseks Raasiku alevikus Silla tee katastriüksusel” ja 31.01.2022.a korraldus nr 58 “Raasiku Vallavalitsuse 10. jaanuari 2022. a korralduse nr 19 „Projekteerimistingimuste määramine Silla tee jalakäijate silla rekonstrueerimisprojekti koostamiseks Raasiku alevikus Silla tee katastriüksusel“ muutmine”;
* Tõhelgi küla, Kivisilla kinnistu ja lähiala detailplaneering, kehtestatud Raasiku Vallavolikogu 10.02.2009. a otsusega nr 11, kus on planeeritud 48 elamukrunti. Planeering on elluviimisel, alustatud on kinnistu jagamise toimingute ja teedevõrgu projekteerimisega.

Nimetatud korralduste ja otsuse ning käesolevate projekteerimistingimuste alusel rajatakse Peningi külale ühendus Raasiku raudteejaamaga.

Peningi-Raasiku kergliiklustee kuulub Raasiku valla üldplaneeringuga määratud kergliiklusteede võrgustikku. Kergliiklustee nimetuse all mõeldakse üldplaneeringus liiklusseaduse kohast jalgratta- ja jalgteed, mis teenindab ka sportlike ja tervislike eluviiside harrastajaid (sh kepikõnd, lapsevanemad lapsevankritega, matkajad jt).

Projekteeritav kergliiklustee algab Peningi külas Raasiku tee 11a kinnistu juurest ja lõpeb Raasiku alevikus “Riigitee 11312 km 0,29 Raasiku raudteejaama pargi ja reisi parkla ehitusprojektiga” (Selektor Projekt OÜ 2023. a töö nr P22008) haaratud ala juures.

Raasiku alevikus lähtutakse projekteerimisel Eesti standardist EVS 843:2016 “Linnatänavad” (edaspidi nimetatud linnatänavate standard), asulatevahelisel alal ja Peningi tiheasustusalal majandus- ja taristuministri 05.08.2015 määruse nr 106 „Tee projekteerimise normid“ lisast „Maanteede projekteerimisnormid“ ning Transpordiameti ( edaspidi nimetatud ka TRAM) 24.07.2023. a kirjast nr 7.1-2/23/14839-2 “Riigitee 11310 “Aruvalla-Jägala kaitsevööndisse valgustatud jalgratta- ja jalgtee põhiprojekti koostamise nõuded” (vt Lisa 2 “TRAM tingimused).

Vastavalt TRAM “Kergliiklustaristu kavandamise juhendile” (kinnitatud 26.06.2022 nr 1.1-7/22/113) on jalgratta- ja jalgtee laius üldjuhul 3 või 4 m ning kaugus maanteest (ohutusriba), kus projektkiirus on 90 km/h ja liiklussagedus alla 6000 sõidukit ööpäevas, üldjuhul 9 m, mis teeb kergliiklustee projektiga käsitletava ala minimaalseks laiuseks 14 m arvestades maantee servast. Kuna käsitletavas maanteelõigus (11310 “Aruvalla-Jägala” km 16,25-18,75) asub maantee katastriüksuse piir maanteest 5-10 m kaugusel, tähendab see, et kergliiklustee kavandatakse osaliselt maanteeäärsete kinnistutele. Projektistaadiumis kaalutakse ohutusriba vähendamise võimalusi kooskõlas konkreetsete olukordade, liiklusohutuse ning TRAM tingimustega. TRAM on üldiselt seisukohal, et kergliiklustee ja selle koosseisu kuuluvad rajatised tuleb projekteerida üldjuhul väljapoole riigitee alust maad. TRAM saab riigitee aluse maa anda kergliiklustee jaoks kasutusse vaid nendes teelõikudes, kus see pole vajalik riigitee toimivuse tagamiseks.

Üldplaneeringuga ei ole määratud, kummal pool Aruvalla-Jägala maanteed kergliiklustee peab kulgema. Projekteeritava kergliiklustee asukohaks on käesolevate projekteerimistingimustega määratud riigimaantee nr 11310 “Aruvalla-Jägala” vasak ehk läänepoolne külg arvestades järgmisi põhimõtteid ja asjaolusid. Kergliiklustee tuleks kavandada võimalikult pikas lõigus ühele poole sõiduteed eesmärgiga vältida liigsete teeületuskohtade tekitamist. Raasiku alevik ja Kivisilla I detailplaneeringuala paiknevad maanteest läänepool, samuti paiknevad maanteest läänepool Peningi tiheasustusala olemasolev kergliiklustee ja Kivisilla I detailplaneeringuga kavandatud maanteeäärne kergliiklustee. Maanteest läänepool on 1,5 km ulatuses palju majapidamisi, idapool peamiselt põllumajandusmaad, valdavalt maaparandussüsteemidega. Maanteest läänepool on 11306 Kalesi-Tõhelgi tee, kust võib tulla kergliiklejaid nii Kalesi kui ka Igavere külast ja isegi ka Arukülast. Maanteest läänepool on mitmekesine maastik, kus vahelduvad väljad ja puistud, mis teeb maastiku huvitavamaks ja kus kergliikleja võib puude all päikese ja tuule eest varju leida. Maanteest läänepool on ka Harju maakonnaplaneeringuga 2030+ ja Raasiku valla üldplaneeringuga määratud väärtuslik maastik, kus on säilinud traditsiooniline (teadaolevalt juba Rootsi ajast pärinev) maastikumuster põlluväljade, metsatukkade, üksikute talukohtadega (sh ka pärandkultuuriobjekt Tõhelgi karjamõisa asukoht), mida tuleb säilitada. Peningi ja Raasiku vahel on alternatiivne ühendustee (olemasolev põlluvahetee), mis kulgeb maanteest paremal, maantee ja Jõelähtme jõe vahel ja mis on üldplaneeringus tähistatud matkarajana. Kergliiklustee asukoht maantee väliskurvis tagab kergliiklejatele parema nähtavuse maanteel toimuva suhtes.

Kergliiklustee hakkab olema üldkasutatav, milleks tuleb maanteeäärsetele eramaadele kergliiklustee osas seada isiklik kasutusõigus Raasiku valla kasuks (avalik kasutus) või omandab Raasiku vald kergliiklustee jaoks vajaliku maa kinnisasja avalikes huvides omandamise seaduse (edaspidi nimetatud KAHOS) alusel. KAHOS § 4 kohaselt võib kohalik omavalitsus omandada kinnisasja kohaliku tee ja tehnovõrgu ehitamiseks. Kinnisasja omandamise ja vahetamise otsustab kohaliku huvi korral kohaliku omavalitsuse üksus (KAHOS § 3). KAHOS § 2 sätestab, et kinnisasja avalikes huvides omandamine, sealhulgas sundvõõrandamine, on kinnisasja omandamine üldistes huvides õiglase ja kohese hüvitise eest. Kinnisasi omandatakse kokkuleppel omanikuga või sundvõõrandatakse, kui omanikuga kokkulepet ei saavutata. Kõik kinnisasja omandamisega seotud kulud kannab kinnisasja omandaja. Kinnisasja sundvõõrandamise ja sundvalduse seadmise (kinnisasja koormamine isikliku kasutusõigusega) aluseks on üldplaneering ja kehtestatud detailplaneering või detailplaneeringu koostamise kohustuse puudumise korral projekteerimistingimused (KAHOS § 5). Lähtudes planeerimisseaduse § 125 lõikest 1 ei ole kergliiklustee detailplaneeringukohustuslik rajatis.

Projektiga tõenäoliselt haaratavad Aruvalla-Jägala maantee äärsed katastriüksused on Peningi külas elamumaa sihtotstarbega (Raasiku tee 13, 7582 m²), Tõhelgi külas maatulundusmaa sihtotstarbega (Pireti 34,44 ha, Tõhelgi 27,66 ha, Pirgu 41,85 ha, Unipõllu 17,83 ha, Uuetoa 21,16 ha, Rumbi 2,11 ha, Kopli 9665 m²), sh on maantee vahetus läheduses vaid Rumbi hooned (elamu ehitisregistri koodiga 116045608 ja laut ehitisregistri koodiga 116045609).

Raasiku alevikus paigutatakse kergliiklustee vallale kuuluvale Mooni tänavale ning riigile kuuluvale raudtee-maale (vt Lisa 1). Kergliiklustee kavandamine raudtee-maale on kooskõlas Raasiku valla üldplaneeringuga ning projekteerimisel tuleb lähtuda AS Eesti Raudtee ning Tarbijakaitse ja Tehnilise Järelevalve Ameti (edaspidi TTJA) nõuetest.

Projekteeritava kergliiklustee asukohas on üks kehtiv detailplaneering: Tõhelgi küla Uuetoa detailplaneering (kehtestatud 2013.a), millega on kavandatud 5 elamukrunti, kusjuures Aruvalla-Jägala maantee äärde üks elamukrunt (planeeringus nr 3). Selle elamukrundi maanteeäärne osa on planeeringus tähistatud teekaitsevööndina, mis ei kuulu hoonestamisele. Planeering on elluviimisel, ehitatud on kaks elamut abihoonetega (krundid 1 ja 5), kuid krundi 3 jaoks pole katastriüksust veel moodustatud.

Projekteeritava kergliiklustee asukohas ei ole antud projekteerimistingimusi hoonete rajamiseks.

Vastavalt Maa-ameti geoportaali kitsenduste kaardile on projektiga käsitletaval alal järgmised kinnisomandi kitsendused:

* Riigimaanteede (Aruvalla-Jägala nr 11310, Lagedi-Aruküla-Peningi nr 11300, Kalesi-Tõhelgi nr 11306) kaitsevööndid 30 m tee servast (ehitusseadustiku ehk EhS § 71) valla teede ja tänavate kaitsevööndid 10 m tee servast (alus: üldplaneering);
* Raudtee kaitsevöönd 30 m äärmise rööpme teljest (EhS § 73);
* Elektrilevi OÜ madalpinge õhuliinid (kaitsevöönd 2 m liinist), keskpinge õhuliinid (kaitsevöönd 10 m liinist), maakaablid (kaitsevöönd 1 m liinist), Tõhelgi:(Aruküla) alajaam (kaitsevöönd 2 m alajaamast), Elering AS kõrgepingeliin (kaitsevöönd 25 m liinist), vt EhS § 77, majandus- ja taristuministri 25.06.2015. a määruse nr 73 “Ehitise kaitsevööndi ulatus, kaitsevööndis tegutsemise kord ja kaitsevööndi tähistusele esitatavad nõuded” § 10;
* Telia Eesti AS siderajatised (kaitsevöönd 1 m sideehitisest), vt EhS § 78, majandus- ja taristuministri 25.06.2015. a määruse nr 73 “Ehitise kaitsevööndi ulatus, kaitsevööndis tegutsemise kord ja kaitsevööndi tähistusele esitatavad nõuded” § 14;
* Arheoloogiamälestis nr 18699 “Asulakoht” ja selle kaitsevöönd 50 m (muinsuskaitseseaduse § 8, 14, 33);
* Jõelähtme jõe veekaitsevöönd 10 m (veeseaduse § 118), ehituskeeluvöönd 50 m, piiranguvöönd 100 m veepiirist (looduskaitseseaduse § 38 ja 37);
* Jõelähtme jõe kui maaparandussüsteemi eesvoolu valgalaga üle 25 m² kaitsevöönd 7 m veepiirist (maaparandusseaduse § 48, maaeluministri 10.12.2018. a määruse nr 64 “Eesvoolu kaitsevööndi ulatus ja kaitsevööndis tegutsemise kord” § 3).

Maa-ameti geoportaali andmetel ei ole projektiga käsitletaval alal looduskaitselisi piirangud, maardlaid, geodeetilisi punkte ega maaparandussüsteeme.

EhS § 99 lõike 1 kohaselt on projekteerimistingimused nõutavad ehitusloakohustusliku tee ehitusprojekti koostamiseks, kui planeeringuga ei ole tee asukoht täpselt määratud. Vastavalt EhS § 99 lõikele 2 annab tee (välja arvatud riigitee) projekteerimistingimused koos liikluskorralduse nõuetega kohaliku omavalitsuse üksus.

Vastavalt EhS §-ile 31 esitas Raasiku Vallavalitsus ...08.2023. a projekteerimistingimuste eelnõu kooskõlastamiseks Transpordiametile, TTJA-le, Muinsuskaitseametile, Põllumajandus- ja Toiduametile, arvamuse avaldamiseks Keskkonnaametile, Maa-ametile (Tulbi 31a Raasikul, omandi ulatus selgitamisel), AS-ile Eesti Raudtee, Elektrilevi OÜ-le, Telia Eesti AS-ile, AS-ile Elering, OÜ-le Raven ja järgmiste katastriüksuste omanikele: Peningi külas Raasiku tee 11 ja 13, Tõhelgi külas Pireti, Tõhelgi, Pirgu, Unipõllu, Uuetoa, Rumbi, Kopli, Kivisilla, Raasiku alevikus Mooni tn 1, 2, 3, 4, 5, 7, Tulbi tn 31 ja Raudtee tn 41, 39, 37.

Eelpool nimetatutel paluti projekteerimistingimuste eelnõu kooskõlastada või esitada selle kohta arvamus kümne päeva jooksul alates kirja kättesaamisest. Kaaskirjas oli öeldud, et kui kooskõlastaja või arvamuse andja ei ole kümne päeva jooksul projekteerimistingimuste eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse projekteerimistingimuste eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi projekteerimistingimuste eelnõu kohta arvamust avaldada.

Alates .... augustist 2023. a on projekteerimistingimuste eelnõu üleval valla veebilehel, kus paluti arvamused, ettepanekud ja vastuväited esitada kirjalikult hiljemalt .... augustiks 2023. a aadressil raasiku.vald@raasiku.ee või Tallinna mnt 24, Aruküla, Harjumaa 75201.

Ajalehes Sõnumitooja ilmus teade projekteerimistingimuste avalikustamise kohta ... augustil 2023. a.

*Kokkuvõte kooskõlastuste ja arvamuste sisust ning Raasiku Vallavalitsuse seisukohad nendega arvestamise kohta …*

Lähtudes eeltoodust ning kohaliku omavalitsuse korralduse seaduse § 30 lg 1 p 3, ehitusseadustiku § 26, 31, 33, 99 ja Raasiku Vallavolikogu 13. veebruari 2018. a otsuse nr 13 „Seadusega kohaliku omavalitsuse pädevusse antud küsimuste lahendamise otsustusõiguse volitamine Raasiku Vallavalitsusele“ alusel

Raasiku Vallavalitsus annab korralduse:

1. Määrata projekteerimistingimused koos Lisaga 1 “Kergliiklustee asukoht” ja Lisaga 2 “TRAM tingimused” Peningi-Raasiku kergliiklustee rajamiseks 11310 Aruvalla-Jägala mnt äärde Peningist kuni Kivisilla kinnistuni Tõhelgi külas ning Raasiku alevikus Silla tee kinnistust kuni Raasiku raudteejaamani alljärgnevalt:

1.1. Katastriüksuste andmed:

1.1.1. riigi omandis: osaliselt 11310 Aruvalla-Jägala tee (65101:003:0349, transpordimaa), 11300 Lagedi-Aruküla-Peningi tee (65101:003:0397, transpordimaa), 11306 Kalesi-Tõhelgi tee (65101:003:0182, transpordimaa), Raasiku raudteejaama (65101:007:0059);

1.1.2. valla omandis: täielikult Mooni tänav (65101:007:0206, transpordimaa), osaliselt Kullemäe tee (65101:001:0156, transpordimaa);

1.1.3. eraomandis: osaliselt Raasiku tee 13 (65101:003:0114, elamumaa), Pireti (65101:003:0305, maatulundusmaa), Tõhelgi (65101:003:0932, maatulundusmaa), Pirgu (65101:003:0326, maatulundusmaa), Unipõllu (65101:003:0170, maatulundusmaa), Uuetoa (65101:003:0565, maatulundusmaa), Rumbi (65101:003:0061, maatulundusmaa), Kopli (65101:003:0341, maatulundusmaa) KAHOS § 2-4 alusel. Projektlahendusest tulenevalt võib kaasatavate erakinnistute arv suureneda, millega seoses teavitatakse vastavaid maaomanikke EhS § 26 lõike 5 kohaselt seitsme päeva jooksul avalikes huvides omandamise, sealhulgas sundvõõrandamise, või sundvalduse seadmise vajaduse ilmnemise päevast arvates.

1.2. Projekteeritava kergliiklustee pikkus on ca 3 km, sh 11310 Aruvalla-Jägala maanteel ca 2,5 km (km 16,25-18,75), Raasiku alevikus ca 0,5 km. Maantee ääres on projektiga käsitletava ala orienteeuv laius 20 m arvestades maantee servast, ristmikel laiem.

1.3. Taotleja: Raasiku Vallavalitsus;

1.4. Ehitiste kasutamise otstarve: kergliiklustee koos valgustusega

1.5. Ehituse iseloom: rajamine

1.6. Kehtivad planeeringud ja üldised nõuded: valla üldplaneeringu järgi asub projekteeritav ala nii tihe- kui ka hajaasustusalal, kus puuduvad kehtivad detailplaneeringud, va Tõhelgi küla Uuetoa detailplaneering (kehtestatud 2013.a)

1.7. Arvestatavad planeeringud, projektid ja nõutavad uuringud:

1.7.1. Arvestada kehtivate planeeringute ning varem koostatud ja koostamisel olevate tee- ja valgustusprojektidega (sh “Riigitee 11312 km 0,29 Raasiku raudteejaama pargi ja reisi parkla ehitusprojekt”, Selektor Projekt OÜ 2023.a töö nr P22008, võimalusel Vana-Postijaama kergliiklustee ja valgustuse ning Silla tee silla rekonstrueerimise projektiga) ning Raasiku valla ühisveevärgi ja -kanalisatsiooni arendamise kavaga aastateks 2018-2029;

1.7.2. Teostada projekti koostamiseks vajalikud topogeodeetilised uuringud vastavalt majandus-ja taristuministri 14.04.2016 määrusele nr 34 „Topo-geodeetilisele uuringule ja teostusmõõdistusele esitatavad nõuded“. Maantee äärse mõõdistatava ala suuruse ja mõõdistatavate objektide uuringute nõuded on määranud TRAM 24.07.2023. a kirjas nr 7.1-2/23/14839-2 (vt Lisa 2). Raasiku alevikus projektiga käsitletav ala on näidatud Lisas 1. Mõõdistusala ja uuringud peavad olema piisavad projekti koostamiseks ja kontrollimiseks. Projekti kooskõlastamiseks esitamise hetkel peab geodeetiline mõõdistus olema hetkeolukorrale vastav ning kooskõlastuste vanus kuni üks aasta;

1.8. Nõuded planeeringule, heakorrale, haljastusele ja keskkonnamõju hindamisele:

1.8.1. Kergliiklustee projekteerida 11310 Aruvalla-Jägala maanteest vasakule ehk lääne poole. Raasiku alevikus Mooni tänaval paigutada kergliiklustee ühele poole sõiduteed (esialgsel hinnangul Mooni tn 1, 3, 5, ja 7 kinnistute poole). Raudtee maal määrata kergliiklustee asukoht koostöös AS-iga Eesti Raudtee;

1.8.2. Projekteerimise lähtetase: hea;

1.8.3. Projektlahendus peab tagama liiklejate ohutuse. Kergliiklusteed peavad saama kasutada ka erivajadustega isikud;

1.8.4. Tagada vajalikud nähtavuskolmnurgad;

1.8.5. Kergliiklusteelt juhtida sajuveed ümbritsevatele haljasaladele või veeviimaritesse. Sajuvett ei või juhtida sõiduteedele ega elamukruntidele;

1.8.6. Valgustus ei tohi tekitada valgusreostust, häirida ümbruskonna majade elanikke ega pimestada tänaval liiklejaid. Valgustusmastid projekteerida liiklejate ohutuse tagamiseks väljapoole teedel nõutud vaba ruumi. Juhinduda vaba ruumi laiuse määramisel linnatänavate standardi joonistest 5.2-5.5 ja ptk 10.6 Tänavavalgustus p 6. Juhul kui kitsastes tingimustes ei ole võimalik tagada teega külgnevat vaba ruumi, tuleb kavandada täiendavad liiklusohutuse meetmed (liiklusmärgid, piirded). Masti kõrguse valikul lähtuda sobivusest konkreetsesse keskkonda, olemasolevast ja perspektiivsest tänavavalgustusest. Valgustusmastide asukoha valikul arvestada puuvõradega, et valgustid ei jääks võradesse ja valgus jõuaks maapinnani. Valgustusmastide kaugus puutüvest peab olema vähemalt 2 m;

1.8.7. Maksimaalselt säilitada ja kaitsta väärtuslikku elujõulist kõrghaljastust. Määrata likvideeritava ja rajatava haljastuse paiknemine ja maht;

1.8.8. Täpsustada võimalikke piiranguid, mis võivad mõjutada tee-ehitust ning taotleda piirangute kehtestajatelt tingimused, millega arvestada projekti koostamisel.

1.9. Nõuded kergliiklusteele:

1.9.1. Kergliiklustee laius: üldjuhul 3 m (liikluskoosseisule „kaks jalakäijat + üks jalgrattur“), kitsastes tingimustes min 2,5 m;

1.9.2. Teekatte eluiga: 20 aastat.

1.10. Tehniline varustatus ja insener-tehnilised võrgud:

1.10.1. Projektis käsitleda tehnovõrkude lahendust ja nõudeid koos tehnovõrkudega kavandatud töödega, tänavavalgustuse tehnilist lahendust koos põhjendustega, sh esitada eskiisistaadiumis valgustimastidele paigaldatavate välisvalgustite eskiisid (vähemalt 2 varianti) eelnevalt Raasiku vallavalitsusele heakskiidu saamiseks.

1.10.2. Projekteerida kergliiklustee nõuetekohane valgustus kaasaegsete energiasäästlike LED valgustite ja maakaabliga. Lahendada liitumispunktid. Valida konkreetsesse asukohta sobivad valgustid ja lahendada mastide ohutusnõuetele vastav ja optimaalne paigutus kasutades valgusarvutusprogrammi. Valgusti optika ja vandaalikindlus valida vastavalt valgusti asukohale ning paigalduskõrgusele. Projekt peab oma tehnilise lahendusega tagama ökonoomse välisvalgustuse arvestades ehituse, elektrienergia ja hoolduse kuludega. Kaevetööd näha ette võimalikult katendit säästval moel. Kaevetööde tagajärjel kahjustatud pinnakatete taastamine tuleb ette näha tervikuna olemasoleva katendiga;

1.10.3. Vajadusel projekteerida olemasolevate tehnovõrkude ümbertõstmine või nõuetekohane kaitsmine;

1.10.4. Projekteerida lahendus liigvete ärajuhtimiseks, sh truubid, mille täpne paiknemine ja arv leitakse projekteerimise käigus;

1.10.5. Tehnilised tingimused (sh välisvalgustuse liitumiseks) tehnovõrkude valdajatelt tellib projekteerija ja esitab need koos vastavate kooskõlastustega ehitusprojekti koosseisus.

1.11. Nõuded projektile:

1.11.1. Projekteerimisel lähtuda kehtivast üldplaneeringust, ehitusseadustikust, liiklusseadusest, looduskaitseseadusest jt kehtivatest õigusaktidest, linnatänavate standardist jt asjakohastest normidest, heast tavast, uuringute tulemustest ning TRAM tingimustest ja juhenditest (vt ka Lisa 2);

1.11.2. Tee ehitamiseks koostada teeprojekt (edaspidi projekt) põhiprojekti staadiumis vastavalt majandus- ja taristuministri 09.01.2020 määrusele nr 2 „Tee ehitusprojektile esitatavad nõuded“;

1.11.3. Projekti koostaval ettevõtjal ja/või isikul peab olema EhS kohane tee ehitusprojekti koostamise ja valgustuse projekteerimise pädevus ja kogemus;

1.11.4. Eskiislahendus kooskõlastada Raasiku Vallavalitsuse, Transpordiameti ja Eesti Raudtee AS-iga;

1.11.6. Seletuskirjas märkida, et enne ehituse algust tuleb koostada tööde organiseerimise ning sõidutee ehitusaegse liikluskorralduse projekt ja kooskõlastada tee valdajaga.

1.12. Kergliiklustee põhiprojekti koosseis:

1.12.1. vastavalt majandus- ja taristuministri 09.01.2020 määrusele nr 2 „Tee ehitusprojektile esitatavad nõuded“, sh:

1.12.2. seletuskiri;

1.12.3. situatsiooniskeem;

1.12.4. plaanilahendus kehtival geodeetilisel alusplaanil (M 1:500), millele on kantud katastriüksuste piirid, piiranguvööndid, servituudid ning olemasolevad ja projekteeritavad rajatised. Joonistel näidata asjakohased mõõdud;

1.12.5. kergliiklustee tüüpristlõiked iseloomulikest kohtadest koos külgneva sõiduteega (kinnistu piirid, katted, muldkeha, veeviimarid, valgustus, tehnovõrgud jms). Joonistel määrata projekteeritud tee-elementide kaugused olemasoleva sõidutee välimisest servast;

1.12.6. projekteeritava lõigu pikiprofiil, pikimõõdus 1:5000, kõrgusmõõdus 1:500;

1.12.7. kergliiklustee ja sellega seotud sõidutee liikluskorraldus vastavalt projekteeritud lahendusele. Projektis näidata olemasolevad, likvideeritavad ja projekteeritud liikluskorraldusvahendid;

1.12.8. sajuvete ärajuhtimise lahendus ja vertikaalplaneerimise joonis. Lahendus peab tagama vete piki- ja põiksuunaline äravoolu projekteeritava ja olemasolevate teede katetelt, muldkehast ja veeviimaritest. Joonistel näidata olemasolevad ja projekteeritud veeviimarid;

1.12.9. maastikukujunduse osa, milles määrata ootekoja, puhkekoha, pingi, aia, heki vm haljastuse asukoht ja rajamise nõuded;

1.12.10. krundijaotuskava (tee ehitusprojekti realiseerimiseks vajaliku kinnisasja omandamise või piiratud asjaõiguse seadmise plaan);

1.12.11. hooldusjuhend.

1.13. Valgustuse põhiprojekti koosseis:

1.13.1. valgustite ja kaablite paiknemise plaanid;

1.13.2. andmed liitumispunktide kohta;

1.13.3. materjalide tellimisspetsifikatsioonid;

1.13.4. projekteeritud elektrikaabli tehnilised andmed;

1.13.5. kvaliteedinõuded ning üldised materjalidele esitatavad nõuded;

1.13.6. nõuded elektrikaabli paigaldamisel;

1.13.7. elektrikaabli kaitsemeetmed;

1.13.8. takistavate rajatiste likvideerimine ja ümbertõstmine;

1.13.9. elektrikaabli paigalduskaugused teistest torudest, kaevudest, ehitistest;

1.13.10. paigalduse täpsusnõuded;

1.13.11. valgustite diagrammid;

1.13.12. toodete ja töö kvaliteedi määramine;

1.13.13. plaan ja lõiked „Ehitustööde käigus rikutud katete (sh haljastuse) taastamine“;

1.13.14. kasutus- ja hooldusjuhend.

2. Ehitusloa taotlus ja sellega seonduvad dokumendid esitada vallavalitsusele elektrooniliselt ehitisregistri kaudu.

3. Projekteerimistingimused koos Lisaga 1 ja Lisaga 2 kehtivad viis aastat.

4. Informeerida projekteerimistingimuste kehtestamisest maaomanikke, kellele võib projekteerimistingimuste kehtestamine kaasa tuua kinnisasja või selle osa avalikes huvides omandamise, sealhulgas sundvõõrandamise, või selle suhtes sundvalduse seadmise vajaduse (KAHOS § 2-4, EhS § 26 lg 5).

5. Korraldus jõustub teatavakstegemisest.

6. Korralduse peale on võimalik esitada vaie Raasiku Vallavalitsusele haldusmenetluse seaduses sätestatud korras või kaebus Tallinna Halduskohtule (Pärnu mnt 7, Tallinn) 30 päeva jooksul korralduse teatavakstegemisest arvates.

(allkirjastatud digitaalselt)

Raul Siem (allkirjastatud digitaalselt)

vallavanem Gunnar Nuuma

vallasekretär